GİRİŞ

#### Coğrafiyanı nə üçün öyrənirik?

İnsanların həyatında ev, qida, geyim, əyləncə və başqa ehtiyaclar mühüm rol oynayır. Bu ehtiyacların, demək olar ki, hamısı təbiətdən təmin olunur. Coğrafiya Yer səthinin təbiətini, əhali və onun təsərrüfat fəaliyyətini öyrənir. Bu elm obyektlərin sadəcə harada yerləşməsini deyil, nə üçün orada olduğunu və zaman keçdikcə necə dəyişdiyini tədqiq edir. Coğrafiyaçılar həm Yerin təbii xüsusiyyətlərini, həm də insan cəmiyyətini araşdırırlar. Coğrafiya ənənəvi olaraq fiziki və insan coğrafiyası olmaqla iki sahəyə bölünür. Son dövrlərdə insanın təbiətə təsirinin artması ilə əlaqədar coğrafiyanın yeni bir sahəsi – ətraf mühit coğrafiyası sürətlə inkişaf etməyə başlamışdır.
1 Fiziki coğrafiya
Təbiəti, orada baş verən hadisə və prosesləri öyrənir. Məsələn, dağların yaranması, vulkan, zəlzələ, fırtına və başqa coğrafi hadisələr, həmçinin onların baş verdiyi ərazilər və səbəblər fiziki coğrafiyanın öyrənmə sahələrinə aiddir.
Yer kürəsində hər yeri görmək, tanımaq və tədqiqatlar aparmaq ancaq coğrafi bilik və bacarıqlar sayəsində mümkündür. Bu bacarıqları xəritələr, CİS (Coğrafi İnformasiya Sistemi), çöl tədqiqatları, modelləşdirmə və s. vasitəsilə qazanmaq olar.
2 İnsan coğrafiyası
İnsanları, kənd təsərrüfatını, sənayeni, ticarəti, nəqliyyatı, fərqli mədəniyyətləri və onların dünyanın müxtəlif yerlərində məkan və zaman baxımından dəyişməsini öyrənir.
3 Ətraf mühitin coğrafiyası
İnsanın təbiətə təsiri ilə ətraf mühitdəki canlı və cansız aləm üçün yaranan problemləri, bu problemlərin yayılmasını, ətraf mühit üçün yaranan riskləri və bu risklərdən qorunma yollarını öyrənir.